SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.9/6 – 7 – 14/22

**2022. gada 20. decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Edvīns Šnore – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Igors Rajevs**

**Uģis Rotbergs**

**Atis Švinka**

**Andrejs Vilks**

**Edmunds Zivtiņš**

*uzaicinātie****:***

* Iekšlietu ministrijas Nozares politikas departamenta vecākais eksperts **Maigurs Ludbāržs**
* Valsts ugunsdzēsības un glābšanas dienesta priekšnieka vietnieks pulkvedis **Mārtiņš Baltmanis**
* Valsts ugunsdzēsības un glābšanas dienesta Civilās aizsardzības pārvaldes priekšnieks pulkvedis **Ivars Nakurts**
* Valsts ugunsdzēsības un glābšanas dienesta Civilās aizsardzības pārvaldes Resursu pārvaldīšanas nodaļas priekšnieks majors **Uldis Ķevers**
* Valsts ugunsdzēsības un glābšanas dienesta Ugunsdrošības uzraudzības pārvaldes priekšnieks pulkvedis **Dzintars Lagzdiņš**
* Iekšlietu ministrijas Informācijas tehnoloģiju drošības politikas un attīstības nodaļas vadītājs **Arnis Jurševics**
* VAS “Elektroniskie sakari” Radiofrekvenču uzraudzības departamenta Radiofrekvenču monitoringa un kontroles nodaļas vadītājs **Lauris Labanovskis**
* VAS “Elektroniskie sakari” Radiofrekvenču plānošanas departamenta vecākais eksperts publisko sauszemes mobilo sakaru jautājumos **Māris Klaučs**
* Satiksmes ministrijas Sakaru departamenta direktore **Dace Bankoviča**
* Aizsardzības ministrijas Krīzes vadības departamenta direktors **Aigars Mikiško**
* Latvijas Republikas Tiesībsarga biroja Sociālo, ekonomisko un kultūras tiesību nodaļas vecākā juriste **Sigita Martinsone**
* Veselības ministrijas Veselības aprūpes departamenta Ārstniecības kvalitātes nodaļas vadītājs **Valdis Miķelsons**
* Veselības ministrijas Neatliekamās medicīniskās palīdzības dienesta Katastrofu medicīnas centra vadītāja **Dita Heiberga**
* Būvniecības valsts kontroles biroja Juridiskās nodaļas vadītāja **Liene Putnika**
* Latvijas Darba devēju konfederācijas Tautsaimniecības eksperte **Inese Olafsone**
* Latvijas Darba devēju konfederācijas pārstāve, SIA “Latvijas Mobilais Telefons” pārstāve **Ieva Ābelīte**
* SIA “BITE Latvija” Radiotīkla plānošanas un optimizācijas vadītājs **Aleksandrs Beļajevs**
* SIA “BITE Latvija” Īpašo projektu plānošanas un attīstības vadītāja **Jūlija Linkeviča**
* SIA “Tele2” biznesa drošības speciālists **Baiba Sirmace**

**Saeimas Juridiskā biroja vecākā juridiskā padomniece Līvija Millere**

**Komisijas darbinieki: vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

*LDDK 13.12.2022. vēstule Nr. 2-9e/205.*

Darba kārtība:

1. Grozījums Ugunsdrošības un ugunsdzēsības likumā (5/Lp14) 1.lasījums.

2. Grozījums Civilās aizsardzības un katastrofas pārvaldīšanas likumā ([18/Lp14](https://taurid.saeima.lv/LIVS14/saeimalivs14.nsf/webSasaiste?OpenView&restricttocategory=18/Lp14)) 1.lasījums.

3. Apakškomisiju izveide / sastāva apstiprināšana.

R.Bergmanis atklāj sēdi un iepazīstina ar izskatāmo darba kārtību.

1. Grozījums Ugunsdrošības un ugunsdzēsības likumā (5/Lp14) 1.lasījums.

**R.Bergmanis** aicina likumprojekta izstrādātājus Iekšlietu ministrijas (turpmāk – IeM) un Valsts ugunsdzēsības un glābšanas dienesta (turpmāk – VUGD) pārstāvjus informēt komisiju par likumprojektu.

**Dz.Lagzdiņš** (VUGD) informē, ka likumprojekts izstrādāts saistībā ar pirms pāris gadiem notikušo ugunsgrēku patvaļīgi izveidotajā hostelī Rīgā, Merķeļa ielā 8. Lai novērstu šādas situācijas, tika izstrādāts Informatīvais ziņojums (turpmāk – IZ), kurā kā risinājuma metode tika piedāvāts grozījums Ugunsdrošības un ugunsdzēsības likumā (turpmāk – UUL), kas dod tiesības VUGD pārstāvjiem apturēt īpašnieka darbību gadījumos, kad atbildīgā persona 3 reizes nav nodrošinājusi ugunsdrošības pārbaudes veikšanu objektā. Likumprojekts piedāvā likuma 131. panta (7) daļas jaunu redakciju.

**M.Baltmanis** informē, ka izskatāmie grozījumi ir jāskata kopsakarā ar citiem IZ piedāvātajiem pasākumiem; ir arī uzdevumi Ekonomikas ministrijai saistībā ar būvniecības jautājumiem, būves lietošanu atbilstoši ekspluatācijas noteikumiem.

**R.Bergmanis** dod vārdu Būvniecības valsts kontroles biroja pārstāvei.

**L.Putnika** atzīmē, ka problēmai ir nepieciešams komplekss risinājums, pie kā tiek strādāts. Būvniecības informācijas sistēmā (BIS) būs pieejama informācija par iespējams bīstamiem objektiem. Atbalsta piedāvāto likumprojektu, aicina arī komisiju to atbalstīt.

**R.Bergmanis** aicina deputātus uzdot jautājumus par likumprojektu.

**J.Dombrava** atgādina, ka 2019. gadā Saeimā darbojās Mājokļu apakškomisija, kura izstrādāja grozījumus Dzīvokļa īpašuma likumā (turpmāk – DzĪL), kuri paredz, ka jebkuram dienestam ir tiesības arī ar spēku iekļūt dzīvoklī, ja ir nepieciešams pārbaudīt kopīpašuma daļas inženiertehniskos risinājumus. Interesējas, vai problēma jau nav atrisināta ar minētā likuma normām.

**M.Baltmanis** paskaidro, ka arī minētie DzĪL grozījumi bija daļa no IZ piedāvātajiem risinājumiem. Atzīmē VUGD tiesības rīkoties un rīcības specifiku; jāvērtē kurš, likums katrā gadījumā tiek piemērots kā speciālais likums.

Notiek diskusija par izskatāmo likumprojektu un ar to saistītiem būvniecības uzraudzības un ugunsdrošības kontroles jautājumiem, tiek detalizēti apspriesti dažādi problēmas aspekti par VUGD iespējām rīkoties, lai novērstu Merķeļa ielas 8 gadījumam līdzīgas situācijas. Tiek konstatēts, ka šis grozījums VUGD iedod papildu pilnvaras preventīvai rīcībai. Jautājumus uzdod un viedokļus izsaka **J.Dombrava**, **M.Baltmanis**, **R.Bergmanis**, **U.Rotbergs**, **E.Zivtiņš**, **Dz.Lagzdiņš**, **A.Vilks**, **J.Skrastiņš**. Diskusijas tiks turpinātas, arī izskatot likumprojektu otrajam un trešajam lasījumam.

**R.Bergmanis** dod vārdu Saeimas Juridiskā biroja (turpmāk – JB) pārstāvei.

**L.Millere** informē, ka JB nav konceptuālu iebildumu par likumprojekta virzību pirmajam lasījumam. Atzīmē nepieciešamību rūpīgāk pārskatīt līdzīgu normu darbību citos likumos, kā arī izvērtēt, vai tiesības VUGD pārstāvjiem iekļūt dzīvoklī nebūs pārmērīgs spēka pielietojums gadījumos, kad nepastāv apdraudējums citiem ēkas dzīvokļiem.

**R.Bergmanis** aicina komisiju konceptuāli atbalstīt likumprojektu.

Deputātiem nav iebildumu.

**R.Bergmanis** interesējas par nepieciešamību likumprojektu izskatīt ātrāk un pirmo lasījumu izskatīt 22. decembra Saeimas sēdē.

VUGD pārstāvji apliecina nepieciešamību likumprojekta izskatīšanu virzīt iespējami ātrāk. Sēdes dalībnieki steidzamību nepieprasa.

Deputāti atbalsta likumprojekta iekļaušanu 22. decembra darba kārtībā.

**R.Bergmanis** aicina noteikt priekšlikumu iesniegšanas termiņu.

Komisija vienojaspar 2023. gada 10. janvāri.

**R.Bergmanis** aicina noteikt referentu, iesaka J.Skrastiņu.

**J.Skrastiņš** piekrīt. Deputātiem nav iebildumu.

**LĒMUMS:**

**-** lūgt iekļaut likumprojekta “GrozījumsUgunsdrošības un ugunsdzēsības likumā” (Nr.5/Lp14) izskatīšanu Saeimas š.g. 22. decembra sēdes darba kārtībā;

**-** konceptuāli atbalstīt likumprojektu“GrozījumsUgunsdrošības un ugunsdzēsības likumā” (Nr.5/Lp14) unvirzīt to izskatīšanai Saeimā pirmajā lasījumā;

- noteikt priekšlikumu iesniegšanas termiņu otrajam lasījumam – 2023. gada 10. janvāri;

- noteikt par referentu J.Skrastiņu.

2. Grozījums Civilās aizsardzības un katastrofas pārvaldīšanas likumā ([18/Lp14](https://taurid.saeima.lv/LIVS14/saeimalivs14.nsf/webSasaiste?OpenView&restricttocategory=18/Lp14)) 1.lasījums.

**R.Bergmanis** aicina IeM pārstāvjus informēt komisiju par likumprojektu.

**A.Jurševics** informē par paveikto pirms šī likumprojekta izstrādes un piedāvātā likumprojekta aktualitāti, kā arī par turpmāk plānoto rīcību šīs normas realizācijai.

Tika veikts izpētes darbs situācijas izpētē, kā rezultātā atrasts visefektīvākais iedzīvotāju agrīnās brīdināšanas sistēmas risinājums (apziņošana un izmaksas). Notika arī konsultācijas ar mūsu sakaru operatoriem, kā arī konsultācijas ar citu valstu pārstāvjiem. Pateicas VUGD kolēģiem par paveikto. Atsaucas uz mācību “Namejs” pieredzi, atzīmē saistību ar Visaptverošās valsts aizsardzības politikas realizāciju. Šis ir viens no prioritārajiem IeM projektiem; tam ir rasts finansējums no Eiropas Savienības projektu finansējuma avota. Plānošanas periods: 2021.-2027.gads, praktiskā īstenošana uzsāksies 2023. gadā.

IeM vārdā lūdz komisiju šo likumprojektu izskatīt steidzamības kārtībā. Informē, ka ministrijā ir sagatavota iepirkuma dokumentācija, kuru varēs strādāt tikai pēc likuma pieņemšanas Saeimā. Atzīmē, ka saskaņošana ir notikusi MK līmenī, kur likumprojekts ir atzīts par svarīgu un steidzamu. Likumprojekta steidzamas pieņemšanas gadījumā 2023. gada laikā būtu iespējams ieviest efektīvu agrīnās brīdināšanas sistēmu.

**I.Nakurts** (VUGD) izskaidro šūnas apraides būtību. Iezīmē būtiskās atšķirības no citām līdz šim notikušām iedzīvotāju apziņošanām (Covid-19 gadījums): tiek izmantots cits sakaru kanāls, kas nav atkarīgs no nosūtāmās informācijas daudzuma. Pastāv iespēja iezīmēt kartē apziņojamo teritoriju, kura ziņojuma saņemšanai būs aktīva vairākas stundas. Iespējams nosūtīt ziņojumu arī visas Latvijas teritorijā. Ziņojumus plānots pārraidīt vairākās valodās.

Šobrīd agrīnās brīdināšanas sistēma darbojas ar 164 sirēnu palīdzību, iesaistot apziņošanā arī radio un televīziju. Sirēnas ir izvietotas blīvi apdzīvotās vietās, to dzirdamība ir atkarīga no dažādiem blakus apstākļiem. Atzīmē esošās apziņošanas sistēmas (sirēnas un MMS) trūkumus. Jaunais šūnu apraides rīks dod iespēju iedzīvotājus brīdināt un konkrētā laika periodā uzturēt zonu aktīvu, nosūtīt informāciju atkārtoti, informēt par notikušo, iedzīvotāju nepieciešamo rīcību, kā arī informēt iedzīvotājus par šīs situācijas beigām.

Pētījuma laikā ir rasts ES fondu finansējums, kā arī noskaidrotas ieviešanas un uzturēšanas izmaksas. Šūnu apraides tehnoloģijas infrastruktūra būs izvietota IeM Informācijas centrā (turpmāk – IC), savukārt mobilo sakaru operatori nodrošina sadarbības spēju un integrēšanu ar šo sistēmu tā, lai IC var piekļūt mobilo sakaru operatoru tīklam un to praktiski izmantot brīdī, kad tas būs nepieciešams. VUGD uzturēs paziņojuma nosūtīšanas funkcionalitāti. Šo darbību rezultātā ziņa momentāni nokļūs pie mobilo sakaru lietotājiem, kuri atrodas bīstamajā zonā.

Uzskata, ka sistēma ir jāievieš pēc iespējas ātrāk, pirms kāds apdraudējums ir noticis. Atzīmē citu valstu pieredzi: Lietuvas (mums tuvākā), Rumānijas (negatīva pieredze).

Likumprojekts paredz, ka mobilo sakaru operatori (turpmāk – MSO) nodrošinās sadarbspēju ar šūnas apraides agrīnās brīdināšanas risinājumu, kā arī šī informācija tiks pārraidīta bez maksas.

**R.Bergmanis** dod vārdu VAS “Elektroniskie sakari” pārstāvjiem.

**L.Labanovskis** atzīmē, ka IeM un VUGD pārstāvji jau ir snieguši pietiekami uzskatāmu priekšstatu par šūnu apraides būtību. Tehnoloģisko iekārtu atbilstības standartos šīs prasības ir iestrādātas, sākot ar 2G, 3G standartiem. Šūnas apraide izmanto atsevišķu frekvences kanālu un nerada tīklu pārslogojumu, kas katastrofas gadījumā iespējams iedzīvotāju pastiprinātas intereses un panikas dēļ. Iesaka likumprojektā precizēt terminu “komersants, kas nodrošina elektronisko sakaru tīklu”, labāk “komersants, kas nodrošina balsts sakaru pakalpojumu”.

**R.Bergmanis** dod vārdu Satiksmes ministrijas (turpmāk – SM) pārstāvjiem.

**D.Bankoviča** apliecina agrīnās brīdināšanas sistēmas ieviešanas nozīmīgumu SM skatījumā, atsaucas arī uz ES direktīvu. Atzīmē nepieciešamību precizēt piedāvāto redakciju ar vārdiem “mobilo elektronisko sakaru komersanti”. SM ir notikušas konsultācijas ar 3 mobilo sakaru operatoriem. Atsaucoties uz to, ka MSO nodrošina sistēmas darbību bez maksas, uzsver nepieciešamību precizēt piedāvāto redakciju, formulēt skaidrākus noteikumus attiecībā uz finansējumu.

**R.Bergmanis** dod vārdu Aizsardzības ministrijas (turpmāk – AM) pārstāvjiem.

**A.Mikiško** AM vārdā apliecina atbalstu agrīnās brīdināšanas sistēmas ieviešanai, atbalsta piedāvāto likumprojekta redakciju.

**R.Bergmanis** dod vārdu Tiesībsarga pārstāvei.

**S.Martinsone** uzsver, ka ir svarīgi, lai radītā sistēma būtu pieejama arī personām ar īpašām vajadzībām, tai ir jāsasniedz cilvēki ar redzes un dzirdes traucējumiem. Iesaka sadarboties ar NVO.

**R.Bergmanis** dod vārdu Veselības ministrijas (turpmāk – VM) pārstāvjiem.

**V.Miķelsons** un **D.Heiberga** VM vārdā atbalsta likumprojektu un agrīnās brīdināšanas sistēmas ieviešanu, bet akcentē nepieciešamību apziņošanas gadījumos cieši sadarboties Neatliekamās medicīniskās palīdzības dienesta Katastrofu medicīnas centru.

**R.Bergmanis** dod vārdu Latvijas Darba devēju konfederācijas (turpmāk – LDDK) pārstāvjiem.

**I.Olafsone** LDDK vārdā konceptuāli atbalsta projektu, bet pauž bažas par tā finansējuma piešķiršanu. Vēlas redzēt likumā (ne tikai anotācijā) arī to sadaļu, kura attiecas uz finansējuma piešķiršanu mobilo sakaru komersantiem. Piedāvā atbilstošu papildinājumu 12. panta redakcijai.

**R.Bergmanis** aicina mobilo sakaru komersantu pārstāvjus komentēt jautājumu, dod vārdu SIA “Bite” pārstāvjiem.

**J.Linkeviča** SIA “Bite” vārdā atbalsta projektu kopumā, bet, atsaucoties uz SM un LDDK paustajām bažām, aicina likumprojekta redakcijā ietvert punktu par finansējumu, precizējumus.

**R.Bergmanis** dod vārdu SIA “Tele2” pārstāvei.

**B.Sirmace** SIA “Tele2” vārdā konceptuāli atbalsta projektu, bet uzsver nepieciešamību likumprojekta redakcijā ietvert punktu par finansējumu. Uzskata, ka publiska pasākuma īstenošanu nedrīkst atstāt tikai kā komersantu pienākumu.

**R.Bergmanis** dod vārdu SIA “Latvijas Mobilais telefons” (turpmāk – LMT) pārstāvei.

**I.Ābelīte** (arī LDDK pārstāve) LMT vārdā atbalsta sistēmas ieviešanu, uzsver tās sabiedrisko nozīmību. Līdzīgi iepriekš izteiktajiem viedokļiem, aicina papildināt likuma normu ar punktu par sistēmas ieviešanai nepieciešamo izmaksu segšanu MSO.

**R.Bergmanis** interesējas par konkrēto izmaksu apjomu.

Notiek diskusija par agrīnās brīdināšanas sistēmas ieviešanai nepieciešamo finansējumu, iespējām to aprēķināt un finansējuma avotiem no ES fondiem. Tiek konstatēts, ka šobrīd vēl precīzus skaitļus nevar pateikt, jo vēl nav izstrādāti detalizēti tehniskie risinājumi. Jautājumu komentē **I.Ābelīte**, **R.Bergmanis**, **A.Jurševics**, **I.Nakurts**.

**I.Nakurts** komentē vairākus diskusijā izskanējušus jautājumus. Informē, ka sadarbspējas jautājumi jau šobrīd ir formulēti MK noteikumos, paredzēts grozīt arī MK noteikumus atbilstoši likumprojektam.

Informē, ka šobrīd notiek darbs arī ar NVO par personām ar invaliditāti. Ir noslēgti līgumi ar vairākām organizācijām, tiek strādāts pie atbilstošu rīku izmatošanas.

Komentē arī sadarbību ar citiem dienestiem, pieļauj iespēju strādāt pie sadarbības uzlabošanas.

**R.Bergmanis** aicina deputātus uzdot jautājumus par likumprojektu.

Notiek diskusija par izskatāmo likumprojektu un ar to saistītiem šūnu apraides sistēmas ieviešanas tehniskiem un finansiāliem jautājumiem, plānoto laika grafiku, sistēmas drošību un citiem aktuāliem jautājumiem. Deputāti pauž konceptuālu atbalstu izskatāmajam likumprojektam.

Tiek apspriesta arī citu valstu pieredze un iespēja to piemērot Latvijas apstākļiem.

VUGD pārstāvji informē par jau esošajiem pasākumiem iedzīvotāju informēšanā, kā arī par esošo apziņošanas sistēmu dažādās teritorijās.

Jautājumus uzdod un viedokļus izsaka **J.Skrastiņš**, **U.Rotbergs**, **I.Rajevs**, **E.Zivtiņš**, **A.Latkovskis**, **J.Dombrava**, **A.Vilks**, **A.Švinka**, **E.Šnore**, **R.Bergmanis**. Atbildes sniedz IeM un VUGD pārstāvji **A.Jurševics**, **I.Nakurts**, **M.Baltmanis**.

**R.Bergmanis** aicina uzticēties IeM darbam šūnu apraides sistēmas ieviešanā.

Dod vārdu L.Millerei.

**L.Millere** informē, ka JB nav konceptuālu iebildumu par likumprojekta virzību pirmajam lasījumam.

**R.Bergmanis** aicina komisiju konceptuāli atbalstīt likumprojektu.

Deputātiem nav iebildumu.

**R.Bergmanis** aicina komisiju noteikt šim likumprojektam steidzamību.

Deputātiem nav iebildumu.

**R.Bergmanis** aicina noteikt priekšlikumu iesniegšanas termiņu. Ierosina noteikt 2023. gada 3. vai 4. janvāri.

Sēdes dalībnieki vienojas par priekšlikumu iesniegšanas termiņu noteikt 3. janvāri, bet likumprojekta izskatīšanu Saeimas sēdē – 12. janvāri.

Ievērojot aktualizēto likumprojekta steidzamības nepieciešamību, **R.Bergmanis** aicina pirmo lasījumu izskatīt 22. decembra Saeimas sēdē.

Deputātiem nav iebildumu.

**R.Bergmanis** aicina noteikt referentu, iesaka I.Rajevu.

**I.Rajevs** piekrīt. Deputātiem nav iebildumu.

**LĒMUMS:**

- lūgt iekļaut likumprojekta “GrozījumsCivilās aizsardzības un katastrofas pārvaldīšanas likumā” (Nr.18/Lp14) izskatīšanu Saeimas š.g. 22. decembra sēdes darba kārtībā;

**-** konceptuāli atbalstīt likumprojektu“GrozījumsCivilās aizsardzības un katastrofas pārvaldīšanas likumā” (18/Lp14) unvirzīt to izskatīšanai Saeimā pirmajā lasījumā;

- lūgt Saeimu noteikt likumprojektam steidzamību;

- noteikt priekšlikumu iesniegšanas termiņu otrajam lasījumam – 2023. gada 3. janvāri;

- noteikt izskatīšanas datumu likumprojekta otrajam lasījumam Saeimas sēdē – 2023. gada 3.janvāri;

- noteikt par referentu I.Rajevu.

**R.Bergmanis** pateicas uzaicinātajām personām par dalību, aicina deputātus vēl palikt uz jautājuma par apakškomisijām izlemšanu.

3. Apakškomisiju izveide / sastāva apstiprināšana.

Atbilstoši no Saeimas frakcijām saņemtajai informācijai **R.Bergmanis** aicina komisiju apstiprināt abu apakškomisiju sastāvu. Informē, ka apakškomisiju sastāvs darba gaitā var mainīties.

Komisija **nolemj** izveidot divas apakškomisijas: Visaptverošas valsts aizsardzības apakškomisiju un Iekšējās drošības apakškomisiju.

**Visaptverošas valsts aizsardzības apakškomisijā** iekļauti deputāti: Raimonds Bergmanis, Svetlana Čulkova, Jānis Dombrava, Ainars Latkovskis, Igors Rajevs, Aleksejs Rosļikovs, Jānis Skrastiņš, Andris Sprūds, Edvīns Šnore.

**Iekšējās drošības apakškomisijā** iekļauti deputāti: Artūrs Butāns, Svetlana Čulkova, Atis Deksnis, Igors Rajevs, Aleksejs Rosļikovs, Uģis Rotbergs, Jānis Skrastiņš, Edvīns Šnore, Andrejs Vilks, Edmunds Zivtiņš.

**R.Bergmanis** informē, ka šodien komisijas sēžu zālē notiks arī abu apakškomisiju vadības vēlēšanas, ko vadīs komisijas sekretārs J.Skrastiņš.

Deputāti pieņem informāciju zināšanai.

Tiek pārrunāti ar 21. decembra izbraukuma sēdi uz Ādažu bāzi saistīti jautājumi.

**R.Bergmanis** pateicas par dalību un slēdz sēdi.

Sēde pabeigta plkst. 11.25.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede